Млечани су изгубили Кипар у Млетачко-турском рату (1570—1573), познатом и под називом "Кипарски рат". Августа 1571. године, Кипар потпада под власт Османског царства. У саставу турске државе остаже све до избијања Првог светског рата 1914. године. Већ првих година турске владавине, на Кипар се досељава становништво из Анадолије које убрзо, с припадницима турских јединица, образује владајућу групу. У почетку је њен утицај ограничен углавном на градове, али се временом све јаче шири и осећа и у селима. Верска нетрпељивост, разлике у начину живота, степену цивилизације и културе убрзо постају непремостива разгранична линија староседелачког (грчког) становништва и колонизираног (турског) становништва. Експлоататорска турска власт доприносила је проширивању јаза. Она је гушила друштвени, политички и економски развој острва. Бродоградња лагано одумире, а трговачке везе са околним подручјима се кидају. Резултати отпора локалног становништва су мали. После сваког озбиљнијег отпора, Порта уводи још строжи режим. У годинама 1764, 1804. и 1821. побуне против турске владавине заузимају шире размере.